# Ángeles Álvarez Álvarez

Ángeles Álvarez Álvarez (Molacillos, Zamora, 1961eko otsailaren 12a) Espainiako politikari sozialista da eta ekintzaile feminista. X. eta XII. legealdietan Madrilgo diputatu izan zen Diputatuen Kongresuan, PSOEren eskutik. Berdintasunaren arloko bozeramailea izan zen eta 2017ko irailaren 28an Kongresuan aho batez onartutako "Genero Indarkeriaren aurkako Estatu Ituna" bultzatu zuen. Ibilbide luzea du emakumeen eskubideen defentsan. 1999an genero indarkeriari buruzko gida aitzindari baten egilea izan zen. 2013an Gorte Nagusietan lesbiana zela argi eta garbi adierazi zuen lehen diputatu eta parlamentaria izan zen.

## Biografia

Molacillosen jaio zen, baina hilabete gutxira bere familia Coresesera joan zen, eta han bizi izan zituen haurtzaroa eta nerabezaroa. Zamorako María de Molina Institutuan batxilergoa ikasi zuen. Salamancako Emakumeen Asanbladarekin hasi zen feminismoan, eta han bizi izan zen zenbait hilabetez. 17 urterekin Madrilera joan zen eta orduan hasi zen militatzen 80ko hamarkadaren hasierako Madrileko feminismo independentean, hain zuzen, Barquillo kaleko 44ra iritsi eta gero. Emakumeen eskubideen defentsak eta diskriminazioaren aurkako borrokak markatu du bere ibilbide pertsonal, profesional eta politikoa.
Hamarkada batez "El Barberillo de Lavapiés" taberna zuzendu zuen, non homosexualitatea, normaltasunez eta modu ireki eta duinean bizi ahal izatea aldarrikatzen zen. Horren ondoren La Atrevida enotekan ere jardun zuen.

### Genero indarkeriaren aurkako konpromisoa

1995ean, Ana María Pérez del Campo Noriega buru zuen Emakume Banandu eta Dibortziatuen Federazioarekin harremanetan jarri zen. Bertan sortutako Indarkeriaren Biktimei Laguntzeko Zentroan lan-egonaldi laburra egin ondoren, genero-indarkeriaren aurkako bere aktibismoari ekin zion.
1990eko hamarkadaren amaieran, Federazioaren ordezkari gisa hasi zen lanean Madrilgo Erkidegoko Emakumeen Kontseiluko Indarkeria Batzordean. Genero Indarkeriaren aurkako Madrilgo Foroaren sorreran parte hartu zuen, hain zuzen, 2001ean Genero Indarkeriaren Aurkako Erakunde Feministen Estatuko Sarea izan zenaren ernamuinean. Álvarez, fundatzaile izateaz gain, bozeramaile ere izan zen 2000tik 2004ra.
1999an, Tratu txarrak pairatzen dituzten emakumeentzako gida argitaratu zuen, Madrilgo Erkidegoko Emakumeen Kontseiluak editatua. Emakumeen aurkako indarkeriaren fenomenoari ikuspegi integral batetik begiratuta, gida aitzindaria da eta hamar ediziotik gorako dokumentu-erreferentea.
1999an Fundación Mujeres-en sartu zen, eta bertan genero indarkeria prebenitzeko lan-arlo espezifiko bat sortu zen. Arloko arduradun gisa, Alvarezek abian jarri zuen genero-indarkeria desagerrarazteko Espainian gizonei zuzendutako lehen publizitate-kanpaina. Kanpaina hori Europar Batasunak finantzatutako "Merkurio" proiektuaren esparruan egin zen, Asturiasko printzerrian burutu zena. Mujeres Fundazioak ere koordinatu zuen Detecta Proiektua abian jartzea, Urrutiko Hezkuntzarako Unibertsitate Nazionalarekin (UNED) lankidetzan. Ikerketa aitzindaria izan zen sinesmen sexisten eta genero-indarkeriaren arteko korrelazioa aztertzen. Halaber irakasleak Berdintasunerako Pedagogietan eta genero-indarkeriaren prebentzioan gaitzeko lehen ikastaroak zuzendu zituen Alcala de Henaresko Unibertsitatean.
Etapa horretan, hainbat material didaktiko eta gida prestatu zituen, hala nola La Prostitución: Claves básicas para debatir sobre un problema (2005), Sexu-esplotaziorako salerosketa eta Creeme! eta Paralo!, sexu abusuak jasan dituzten adingabeei laguntzeko iradokizun gidako edukien egokitzapena, Emakumearen Institutuak 2006an argitaratua.
Garai berean, Gaztela-Mantxako Erkidegoen Juntako Genero Indarkeria Prebenitzeko 5/2001 Legearen jarraipen-sistemetan adierazleak diseinatzeko aholkularia izan zen. Aholkularia izan zen, baita ere, Madrilgo Emakumeenganako Indarkeriaren aurkako Hirien Sarearen barruan, 2000-2005 bitartean eta Emakumearen Aurkako Indarkeriaren Estatuko Behatokiko kidea izan zen. Horrez gain, prestakuntza-programetan parte hartu zuen Espainiako Gurutze Gorriarekin, eta 2007an onartutako Espainiako Prostituzioari buruzko Ponentzian gonbidatu gisa parte hartu zuen.
Hainbat unibertsitatetako kolaboratzaile gonbidatua ere izan zen indarkeriaren arloko graduondoko ikastaroetan, hala nola Madrilgo Unibertsitate Konplutentseko Soziologia Saileko Genero Masterra eta Genero Indarkeriari buruzko Azterlanen Diploma, edota, Nafarroako Unibertsitate Publikoko eta Salamancako Unibertsitate Pontifizioko graduondoko beste ikasketa batzuetan.

### Jarduera politikoa

Emakumeen eskubideen aldeko hainbat erakunde sozialetan garatu du bere jarduera politikoa. PSOEko militantea da 2000. urtetik.
2004ko hauteskunde orokorretarako PSOEren hauteskunde-programa egiten parte hartu zuen. Jesus Calderak koordinatutako programaren barruan, Alvarez izan zen indarkeriari buruzko lantaldearen koordinatzailea.
2007ko maiatzeko Madrilgo udal hauteskundeetarako PSOEren zerrendan sartu zen, Miguel Sebastian buru zela. Oposizioan zinegotzi hautatu zuten. Udal Talde Sozialistaren bozeramaile-ondokoa bere gain hartu zuen 2007ko irailetik 2011ra arte.
2007ko uztailean, Tomás Gómezen Madrilgo Alderdi Sozialistako lehen exekutibako kide izan zen, eta Berdintasun Politiken Idazkaritza hartu zuen 2007tik 2011ra. Baita Hauteskunde Ekintzarena 2008tik 2011ra ere.
Orduko Osasun ministroa zen Trinidad Jiménezi babesa eman zion Tomas Gomezekin aurrez aurre leihatutako primarioetan eta PSMren XII. Kongresuan Eskualdeko Exekutibako kide izateari utzi zion. Kongresua 2012ko martxoaren 2tik 4ra egin zen, eta Gomez idazkari nagusi gisa berretsi zuen.
2011ko amaieran, politika nazionalera jauzi egin zuen, PSOEk Madrilgo barrutian zuen zerrendan, Alfredo Pérez Rubalcaba eta Elena Valenciano buru zirela. X. Legegintzaldiko diputatu akta bere gain hartu zuen, eta Berdintasun Batzordeko mahaiko bigarren idazkaria izan zen, baita RTVEko eta Herrizaingoko batzordeetako kidea ere. PSOEren bozeramailea izan da Arartekoarekiko Harremanetarako Batzorde Mistoan. 2015eko uztailean, PSOEren Berdintasunerako bozeramaile izendatu zuten Diputatuen Kongresuan, Carmen Montonen ordez, zeinak hemizikloa utzi eta Valentziako gobernuko Osasun Kontseilaritza bere gain hartu zuen.
2014ko sozialisten primarioetan Pedro Sanchezen alde egin zuen, berau PSOEko idazkari nagusi hautatu zutelarik. 2015eko uztailetik 2017ko urrira PSM-PSOEko Berdintasun eta Aniztasun Idazkaritza hartu zuen bere gain, Sara Hernandez buru zen exekutiban.
2015eko abenduko hauteskunde legegileetan, PSOEren Madrilgo zerrendako zortzigarren postuan egon zen, eta ez zuen eserlekurik lortu Kongresuan. Hilabete batzuk geroago, 2016ko ekainaren 26ko hauteskundeetan, Madrilgo zerrendako laugarren postuan egon zen, Irene Lozanoren ordez, eta XII. legegintzaldian diputatu hautatua izan zen,, PSOEko berdintasun bozeramaile izendatu zuten, Genero Indarkeriaren aurkako Estatu Ituna bultzatuz, Kongresuan aho batez onartu zena, 2017ko irailaren 28an. Onarpena hainbat hilabetez lan egin ondoren gauzatu zen. Kongresuko batzorde batean nahiz Senatuko beste batean jorratu zuten gaia adituei kontsulta egin eta proposamenak jasota, genero-indarkeriaren biktima diren emakumeen eta haien seme-alaben babesa areagotzeko.
Enclave Feminista elkartearen sortzailea eta Fundación Mujeres patronatuko kidea da, baita Soledad Cazorla Beka-funtsa hautatzeko batzorderena ere.

### Bizitza pertsonala

2005eko urriaren 28an Teresa Heredero-rekin ezkondu zen. 2005eko uztailean Espainian onartu zen sexu bereko pertsonen arteko Ezkontza Legea onartu ondoren. Madrilgo Udalean egin zen lesbianen lehen ezkontza izan zen. Ezkontza ofiziala Pedro Zerolok egin zuen eta zeremoniako amabitxia Elena Valenciano izan zen.
2013an, bere burua publikoki lesbiana deklaratu zuen Gorte Nagusietako Espainiako lehen diputatu espainiarra izan zen .

## Argitalpenak

* 1999 Guía para mujeres maltratadas. Madrilgo Erkidegoko Emakumearen Kontseilua (10 edizio baino gehiago hainbat erakundetan).
* 2005 La prostitución, claves básicas para reflexionar sobre un problema APRAMP.
* 2006 Créeme! Páralo! Guía de sugerencias para apoyar a menores que han sufrido abuso sexua Espainiaren egokitzapena. Emakumearen Institutua / Emakumeak Fundazioa.

## Erreferentziak

* 1 2 3 Ángeles Álvarez: 'No soy la única diputada lesbiana del Congreso'. El Mundo 28 de junio de 2014.
* 1 2 3 «HOME - Congreso de los Diputados» www.congreso.es (Noiz kontsultatua: 2025-01-15).
* ↑ Barquillo 44: historia del movimiento feminista en Madrid. La Marea 25 de octubre de 2014.
* ↑ Encuentros digitales de El Mundo. El Mundo 8 de marzo de 2004.
* ↑ Núñez Puente, Sónia. (2011). «Activismo y colectivos en red: praxis feminista online y violencia de género» Asparkía. Asparkía, 22; pag 85-98.
* ↑ Guía sobre "La Prostitución. Claves Básicas para reflexionar sobre un problema". 2005.
* ↑ Angus-tia Young. (2007). Ángeles Álvarez. Nº 4 de Tiempos Salvajes.
* ↑ Informe Ponencia Prostitución. Congreso de los Diputados 13 de marzo de 2007.
* ↑ Sebastián prima un perfil profesional en su lista. El País 25 de enero de 2007.
* ↑ David Lucas, nuevo portavoz del PSOE en el Ayuntamiento de la capital. El mundo 7 de septiembre de 2007.
* ↑ La nueva Ejecutiva regional contará con cinco alcaldes de la región y cuatro concejales de Madrid. Europa Press 28 de julio de 2007.
* ↑ (Gaztelaniaz) RTVE.es/Agencias. (2010-08-31). «Trinidad Jiménez presentará su candidatura a las primarias en la 'casa' de Tomás Gómez» RTVE.es (Noiz kontsultatua: 2025-01-15).
* ↑ Montón: “Rescindiremos todos los conciertos sanitarios posibles”. El País.
* ↑ (Gaztelaniaz) Sánchez, Manuel. (2014-06-12). «Pedro Sánchez presenta su candidatura con guiños a Susana Díaz y Tomás Gómez» ElDiario.es (Noiz kontsultatua: 2025-01-15).
* ↑ La nueva dirección del PSOE-M deja a la oposición fuera de la ejecutiva. El País 31 de julio de 2015.
* ↑ La Ejecutiva regional del PSOE-M de Franco obtiene un respaldo del 70,33 %. .
* ↑ «Ángeles Álvarez será la 'número cuatro' del PSOE por Madrid» www.publico.es.
* ↑ El nuevo Congreso cambia a 43 diputados. .
* ↑ Madina opta por seguir en segunda línea en el Congreso y Garzón es orillado por Podemos. Noticias de Elecciones Generales. .
* ↑ «El PSOE presidirá la comisión que velará por el Pacto contra la Violencia de Género» www.publico.es.
* ↑ «La diputada que alteró los planes de Gobierno» www.publico.es.
* ↑ «Ministerio de la Presidencia, Relaciones con las Cortes e Igualdad - Secretaría de Estado de Igualdad - Por una sociedad libre de violencia de género - Pacto de Estado contra la Violencia de Género» www.violenciagenero.igualdad.mpr.gob.es.
* ↑ «Buena Práctica contra la violencia de género: Pacto de Estado contra la Violencia de Género» Observatorioviolencia.org 14 de enero de 2019.
* ↑ Patronato Fundación Mujeres. .
* ↑ «Comité de Selección – Fondo de Becas Fiscal Soledad Cazorla Prieto» www.fundacionmujeres.es.
* ↑ La diputada socialista Ángeles Álvarez, lesbiana orgullosa y visible. 26 de abril de 2013.
* ↑ La diputada Ángeles Álvarez sale del armario en un acto público. La Sexta 2013.

## Kanpo estekak

* Blog de Ángeles Álvarez
* Ángeles Álvarez "sale del armario" Video del acto en el que por primera vez una diputada anuncia que es lesbiana. La Sexta. 2013
* Guía para mujeres maltratadas
* La prostitución: claves básicas para debatir sobre un problema
* La Trata con fines de explotación sexual
* Creeme!Paralo! Guía de sugerencias para apoyar a menores que han sufrido abuso sexual
* Decálogo para campañas publicitarias de prevención de la violencia de género
* Proyecto Detecta
* Datuak: Q6173707
* Multimedia: Ángeles Álvarez / Q6173707